b'\n_START_ARTICLE_\nGr\xc3\xb8nnfink\n_START_SECTION_\nBiologi\n_START_PARAGRAPH_\nGr\xc3\xb8nnfink blir omkring 14,5\xe2\x80\x9316 cm lang og vekten ligger rundt 17\xe2\x80\x9334 g. Det er en kraftig bygd fugl med relativt stort hode og et kraftig nebb. Fj\xc3\xa6rdrakten er olivengr\xc3\xb8nn og har gule, gr\xc3\xa5 og sorte innslag. Vingene og stjerten er gulgr\xc3\xb8nne, og stjerten synes godt n\xc3\xa5r fuglen flyr. Hunnen er dusere utfarget, mer gulbrun, men med de samme gule fj\xc3\xa6rene p\xc3\xa5 vingene og stjerten._NEWLINE_Gr\xc3\xb8nnfinken er en selskapelig fugl og lever som oftest i flokker med mange individer. Ofte sammen med gr\xc3\xb8nnsisiken, n\xc3\xa5r den ikke hekker. Der det er mye mat, kan det samle seg store flokker. Arten eter fr\xc3\xb8, skudd og blomster fra en rekke arter. Om kvelden samles de ogs\xc3\xa5 i store flokker i skogen for \xc3\xa5 overnatte, de sover i underskogen. Den er en av de f\xc3\xa5 fugler som synger mens den flyr._NEWLINE_Arten er utbredt over nesten hele Europa (unntatt helt i nord), fra det nordlige Skottland og Fennoskandia og \xc3\xb8stover til Ural, samt s\xc3\xb8rover til Spania og det nordlige Afrika (fra Marokko til Tunisia) i vest og og \xc3\xb8stover til Kaukasus i \xc3\xb8st, samt de vestlige delene av Sentral-Asia. I det mest av utbredelsesomr\xc3\xa5det regnes den som en standfugl, men i fjellstr\xc3\xb8kene i Norge og det nordlige Sverige, det nord\xc3\xb8stlige Finland med Karelen og \xc3\xb8stover i nordlige Russland er den en trekkfugl. Arten overvintrer fra Tunisia og \xc3\xb8stover til Egypt og det nordvestre hj\xc3\xb8rnet p\xc3\xa5 den arabiske halv\xc3\xb8y. En del gr\xc3\xb8nnfinker trekker s\xc3\xb8rover for vinteren, men det er ogs\xc3\xa5 mange som overvintrer i Norge._NEWLINE_Gr\xc3\xb8nnfinker er er i hovedsak monogame og hekker i perioden mars\xe2\x80\x93august, med en topp i mai\xe2\x80\x93juni, og er forholdene gode kan et par f\xc3\xa5 opptil 3 kull. Parene hekker solit\xc3\xa6rt eller i l\xc3\xb8selige kolonier. Hunnen legger 4\xe2\x80\x936 egg som hun ruger p\xc3\xa5 i 12\xe2\x80\x9314 dager. Ungene forlater redet etter 13\xe2\x80\x9316 dager._NEWLINE_Det er kjent at arten har hybridisert med stillits (Carduelis carduelis), C. caniceps (ikke navngitt p\xc3\xa5 norsk), korsikairisk (C. corsicana]) og tornirisk (Linaria cannabina).'